**Kataga ng Buhay**

**Pebrero 2019**

**“Pagsikapang kamtin ang kapayapaan.”  (Awit 34:14)**

Sa salmong ito, inilalahad ni David sa mga taong natitipon sa kanyang harapan ang kaligayahan at pasasalamat niya sa Diyos. Naranasan niya ang kapahamakan at dalamhati, subalit siya’y nanawagan nang may buong pagtitiwala sa Diyos ng Israel at muli niyang natamo ang kapayapaan.

Ang awit na ito, una sa lahat, ay tungkol sa Diyos at sa Kanyang pagpapala, ang Kanyang makapangyarihang pananahan kasama ng mga mahihirap at inaapi na dumudulog sa Kanya.

Sa pagnanais niya na makatulong sa iba na matamo ang kaligtasan, nagmungkahi si David ng ilang pag-uugali na dapat isakatuparan:  iwasan ang paggawa ng masama at sa halip ay laging gumawa ng kabutihan.

Binigyang-diin niya na huwag manira ng kapwa sapagkat ang paninira ay maaaring humantong sa digmaan.

**“Pagsikapang kamtin ang kapayapaan.”**

Maraming kahulugan ang kapayapaan sa konteksto ng Bibliya, tulad ng pisikal at ispiritwal na kabutihan o ang pagkakasundo ng mga tao at pamayanan. Ngunit higit sa lahat, ito ay isang biyaya mula sa Diyos kung saan natutuklasan natin Siya bilang isang Ama.

Upang maranasan ang tunay na kapayapaan, kailangan tayong maging maalab at matiyaga na hanapin ang Diyos sa ating buhay.

Ibig sabihin ng paghahanap sa Diyos ay gawin natin ang ating bahagi, sa pamamagitan ng pagsunod sa tinig ng ating budhi. Lagi tayong inaakay nito na piliin ang daan tungo sa kabutihan at hindi sa kasamaan. Kadalasan, sapat na ang hayaang matagpuan tayo ng Diyos dahil noon pa man ay hinahanap na Niya ang bawat isa sa atin.

Nang tayo’y bininyagan, nagsimula ang malalim na ugnayan nating mga Kristiyano kay Jesus. Siya ang Diyos na malapit sa atin at nangako ng kapayapaan: Siya mismo ang kapayapaan. Tinanggap natin ang biyaya ng Banal na Espiritu, ang Tagapag-aliw, na tumutulong din sa ating magbahagi sa iba ng mga bunga ng kapayapaan ng Diyos na ating nararanasan. Ipapakita Niya kung paano mahalin ang mga tao sa ating paligid at pagtagumpayan ang mga salungatan sa pamamagitan ng pag-iwas sa mga pagbibintang na walang batayan, paghuhusga, at mga tsismisan. Sa ganitong paraan,  magiging bukas ang ating puso upang tanggapin ang kapwa.

Maaaring hindi natin mapipigilan ang mga armas na sanhi ng pagdanak ng dugo sa maraming bahagi ng mundo. Subalit maaari taong gumawa ng mga hakbang at muling bigyang buhay at hilumin ang mga ugnayang nasira sa ating pamilya, sa pamayanang Kristiyano, sa trahaho o sa ating bayan at lipunan.

Ang maliit o malaking sambayanan na handang maging saksi sa kapangyarihan ng pagmamahalan ay makakabuo ng tulay sa pagitan ng mga grupo sa lipunan, simbahan at maging sa mga partido sa politika.

**“Pagsikapang kamtin ang kapayapaan.”**

Ang taos-pusong paghahanap sa kapayapaan ay makakatulong sa atin na kalingain ang kalikasan na handog din ng Diyos sa Kanyang mga nilikha at ipinagkatiwala sa ating pangalagaan ito para sa mga susunod na salinglahi.

Sumulat si Chiara Lubich noong 1990 kay Rev. Nikkyo Niwano, ang nagtatag ng Kilusang Budistang Hapon na Rissho Kosei Kai:  “Kung ang tao ay walang kasunduan sa Diyos, ang mundo mismo ay hindi rin mapayapa. Nababatid ng mga taong may pananampalataya na ang mundo ay “naghihirap” kapag hindi ito itinuturing ayon sa plano ng Diyos, kundi para lamang sa makasariling kapakinabangan at walang patid na pagnanasang mag-angkin. Ang makasariling pagnanasang ito ang higit na lumalapastangan sa kapaligiran kaysa sa anumang uri ng polusyon na bunga lamang ng pagnanasang ito...  Kung mauunawaan natin na ang sangnilikha ay handog ng isang Amang nagmamahal sa atin, magiging mas madaling hanapin ang isang maayos na ugnayan sa kalikasan. Kung atin ding mauunawaan na ang handog na ito ay para sa lahat na bumubuo ng sangkatauhan at hindi lamang sa kakaunti, higit nating bibigyang pansin at igagalang ang mga bagay na nakalaan para sa sangkatauhan, ngayon at sa hinaharap.”

Letizia Magri